Document ID: 32008D0559

РЕШЕНИЕ НА КОМИСИЯТА
от 27 юни 2008 година
за разрешаване пускането на пазара на растително масло от семена на Allanblackia като нова хранителна съставка съгласно Регламент (ЕО) № 258/97 на Европейския парламент и на Съвета
(нотифицирано под номер C(2008) 3081)
(само текстът на немски език е автентичен)
(2008/559/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 258/97 на Европейския парламент и на Съвета от 27 януари 1997 г. относно нови храни и нови хранителни съставки (1), и по-специално член 7 от него,
като има предвид, че:
(1)
На 19 август 2004 г. дружество Unilever Deutschland GmbH отправи искане към компетентните органи на Германия за пускане на пазара като нова хранителна съставка на растително масло от семена на Allanblackia за употреба в жълти масла за мазане и в продукти за мазане на сметанова основа.
(2)
На 3 април 2006 г. компетентният германски орган за оценка на храни издаде доклад за първоначална оценка. В този доклад той стига до заключението, че растителното масло от семена на Allanblackia е безопасно за консумация от човека.
(3)
На 8 юни 2006 г. Комисията предостави доклада за първоначална оценка на всички държави-членки.
(4)
В шестдесетдневния срок, установен в член 6, параграф 4 от Регламент (ЕО) № 258/97, и в съответствие с посочената разпоредба бяха повдигнати мотивирани възражения срещу пускането на пазара на този продукт.
(5)
Поради това на 7 февруари 2007 г. бе проведена консултация с Европейския орган за безопасност на храните (ЕОБХ).
(6)
На 25 октомври 2007 г. ЕОБХ прие „Становище на Научната група по диетични храни, хранене и алергии по искане на Комисията относно безопасността на растителното масло от семена на Allanblackia при употреба в жълти масла за мазане и в продукти за мазане на сметанова основа“.
(7)
В становището научната група стигна до заключението, че рафинираното растително масло от семена на Allanblackia е безопасно за консумация от човека при посочените условия за употреба.
(8)
Въз основа на научната оценка е установено, че рафинираното растително масло от семена на Allanblackia отговаря на критериите, установени в член 3, параграф 1 от Регламент (ЕО) № 258/97.
(9)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Рафинирано растително масло от семена на Allanblackia с описаните в приложението характеристики може да бъде пуснато на пазара на Общността като нова хранителна съставка за употреба в жълти масла за мазане и в продукти за мазане на сметанова основа.
Член 2
Означението на разрешената с настоящото решение нова хранителна съставка върху етикетите на хранителните продукти, в чийто състав влиза тя, е „растително масло Allanblackia“.
Член 3
Адресат на настоящото решение е Unilever Deutschland GmbH, Dammtorwall 15, D-20355 Hamburg.
Съставено в Брюксел на 27 юни 2008 година.

Labels: 0
3
17